stanford-oval/wikipedia huggingface dataset:
הכשרה מקצועית

הכשרה מקצועית, גרמניה 1981
הכשרה מקצועית היא לימודים המובילים לרכישת מקצוע. הכשרה מקצועית נעשית במגוון רחב של בתי ספר: אוניברסיטאות, מכללות, בתי ספר להנדסאים, מוסדות להכשרה מקצועית, וכן בדרך של חניכות – הצטרפות לבעל מקצוע מנוסה ולימוד המקצוע ממנו תוך כדי עבודה.
קיימת גם הכשרה תוך כדי עבודה שהיא השיטה הישנה ללימוד מקצוע. הכשרה זו היא שיטת לימוד, אימון והסמכה בתחום מסוים, תוך כדי העבודה בו, לעיתים קרובות בצורה של חפיפה עם עובד אחר. היא עשויה להיות שיטה בזבזנית, היות שעובד המיומן לעבודתו נדרש ללמד עובד חדש, מבלי שיהיה לו בהכרח את הכישורים הדרושים לכך. עם זאת, היא עשויה להיות מהירה ומהימנה ולכן מקובלת בארגונים קטנים.
הכשרה מקצועית כוללת בדרך כלל שילוב של הקניית ידע תאורטי יחד עם עבודה מעשית, במסגרת בית הספר או בשיתוף עם מקומות עבודה שאליהם נשלחים התלמידים. במקצועות מסוימים החלק של העבודה המעשית הוא תנאי לקבלת רישיון לעיסוק במקצוע הנרכש, למשל התמחות בעריכת דין.
הסבה מקצועית

מסלול מיוחד של הכשרה מקצועית הוא זה הקרוי הסבה מקצועית. במסלול זה משתתפים עובדים שכבר רכשו מקצוע וניסיון, אך מעוניינים להחליפו במקצוע אחר. סיבות להסבה מקצועית:
שינוי טכנולוגי שגורם לירידה משמעותית בביקוש למקצוע מסוים. דוגמה: בהכנת קלט למחשב באמצעות כרטיסים מנוקבים עסקו עובדות שמקצוען נקרא "נקבנית". עם העברת הקלט לדיסקטים שונה שם המקצוע ל"קלדנית", והנקבניות נדרשו לעבור הסבה מקצועית פשוטה יחסית, לתפעול מכונות ההקלדה, המתוחכמות יותר. עם המעבר להזנה מקוונת של נתונים הצטמצם מאוד הביקוש לקלדניות, והן נדרשו לעבור הסבה מקצועית לשלל תפקידים אחרים, כל אחת לפי נטיותיה.
שחיקה מקצועית שגורמת לעובד לחפש מקצוע אחר. שחיקה זו באה עם הגיל במקצועות הדורשים עבודה פיזית וכושר גופני. שחיקה מתקיימת גם בגילאים צעירים יחסית, במקצועות הכרוכים בעומס נפשי כבד.
חוסר עניין בעבודה או רצון להתפתח בכיוונים חדשים עשויים אף הם להוביל להסבה מקצועית.
הגירה מובילה לעיתים להסבה מקצועית, לאחר שהמקצוע ששימש בארץ המוצא אינו מבוקש בארץ היעד, או דורש הכשרה שונה בה.
לעיתים הסבה מקצועית מתבססת על הכשרתו ועיסוקו הקודמים של העובד (למשל בהסבה מנקבנית לקלדנית בדוגמה דלעיל, או הסבה מקצין חי"ר לקצין שריון), ולעיתים אין זיקה בין שני העיסוקים, או שהזיקה קלושה (למשל הסבה מקלדנית לאשת מכירות, או הסבה מקצין שריון למורה).
לעיתים הסבה מקצועית נעשית ללא החלפה של מקום העבודה, ובכך נהנים גם המעסיק וגם העובד מהמשך יחסי העבודה ביניהם. פעמים אחרות כרוכה הסבה מקצועית בהחלפה של מקום העבודה.
את הלבטים שבהסבה מקצועית הציגה פרופ' רות בן-ישראל, שבשנת 2005 עברה מעיסוק במשפטים לציור ממוחשב של סיפורי המקרא:
בשנת 2005 מלאו לי, כאמור, שבעים וארבע שנים. חשבתי כי קיימת הסתברות לכך שעוד יעמדו לרשותי עשר עד עשרים שנות פעילות. חשתי שאינני מסוגלת להמשיך ולעסוק עוד עשר עד עשרים שנה במה שעסקתי עד כה. הרגשתי צורך עז להתחדש, להתרענן ולהגשים את עצמי בדרך חדשה ושונה. על כן החלטתי לבצע הסבה מקצועית ולפתוח דף חדש בחיי. היה עוקץ מסוים שהכביד או העיב על ההחלטה להתחיל בעיסוק חדש. הקושי היה רגשי. בעוד שבתחום עיסוקי המסורתי הגעתי למעמד בכיר והייתי לדמות המובילה בתחום, היה ברור שבעיסוק החדש אתחיל מתחתית הסולם. משמעות הדבר הייתה ירידה במעמד המקצועי, צורך לכבוש מחדש את מקומי בקבוצת התייחסות חדשה שאיננה מכירה אותי, ובתוקף כך אינה מודעת כלל ליכולותי ולכישורי. שקלתי זה מול זה את היתרון שבהתחדשות מול החיסרון של ההתחלה. הכף נטתה בבירור אל עבר היתרון. הסיכוי להתרעננות ולהנאה שבלימוד ובהתבטאות בתחום חדש גברו על החשש מאבדן היוקרה המעמדית.
בישראל

ההכשרה המקצועית הלא-אקדמית נעשית בישראל, במקרים רבים, בפיקוחו של משרד העבודה והרווחה, האגף להכשרה מקצועית ופיתוח כח אדם. האגף מופקד על הכשרת כוח אדם מקצועי טכנולוגי למשק. הוא מקיים הכשרות במסלולים לנוער, טכנאים והנדסאים, הכשרה מקצועית למבוגרים, הכשרה והשתלמויות ערב בבתי ספר עסקיים, מוסדות הכשרה לעניין חוק חיילים משוחררים, השתלמויות מורים ועזרי לימוד.
קרן "מעגלים – הקרן למען בעלי מקצועות שוחקים" פועלת בישראל להסבה מקצועית של עובדים במקצועות שוחקים.
בתקופת משבר הקורונה שהתאפיינה בפיטורים בהיקף נרחב, רבים פנו להסבות מקצועיות למקצועות המתאפיינים ביציבות תעסוקתית ובביקוש במשק כגון הייטק, סיעוד, חשמל, בניין, ומקצועות רפואיים. במקרים מסוימים הסבות המקצוע נערכו בסיוע ממשלתי, כחלק מחבילות סיוע שנועדו לעזור למי שמצאו עצמם ללא תעסוקה להשתלב בענפים הנדרשים בשוק. כמו כן, בתקופת הקורונה חלה עלייה במספר המפוטרים שבחרו לעבור הסבה מקצועית לתחום ההוראה. במשרד החינוך יצרו תוכניות חדשות לאור המשבר, כדי לענות על המחסור במורים במערכת החינוך הישראלית, במסגרתם סייעו למפוטרי הקורונה לרכוש את ההכשרה לתעסוקה כאנשי הוראה בדגש על מקצועות מבוקשים שבהם קיים מחסור כגון הוראת מתמטיקה, הוראת אנגלית, הוראת מקצועות מדעיים והוראת לשון. במסגרת מיזם של משרד החינוך ושירות התעסוקה, הוצע לאקדמאים אשר פוטרו בשל הקורונה לעבור הסבה ולקבל הכשרה למורים תוך קבלת מענק למימון הלימודים ודמי אבטלה.
בישראל > בצה"ל

המונח "הכשרה" מקובל בצבא הגנה לישראל. בטירונות (צה"ל) יש הכשרה בסיסית, הכשרה חיילית ועוד.
בזרוע היבשה, בחיל הרגלים וחיל ההנדסה הקרבית עוברים את אותו מסלול הכשרה (שתחילתו הוא טירונות חיל רגלים) בניגוד לשאר החילות בזרוע היבשה.
מבחינים בין אורך מסלולי ההכשרה. ביחידות מובחרות בצה"ל נדרשים מסלולי הכשרה ארוכים במיוחד, המחייבים חתימה על התחייבות לשירות קבע (כלל חיילי יחידות העילית – סיירת מטכ"ל, שייטת 13, יחידת שלדג, יחידת אגוז, יחידת הנדסה למשימות מיוחדות, והיחידה הטקטית לחילוץ מיוחד (669)). גם במסלולים לא קרביים שבהם ההכשרה ממושכת, כגון תכנות, נדרשת התחייבות לשירות קבע.
בספרות חז"ל

חז"ל מייחסים ערך רב ללמוד מקצוע. ניתן ללמוד על כך ממקורות רבים, בין היתר נאמר על כך: "רבי יהודה אומר כל שאינו מלמד את בנו אומנות ... כאילו מלמדו ליסטות".
על חשיבות לימוד אומנות (מקצוע) בעיני חז"ל ניתן לראות מכך שזה אחד הדברים שנחשבים 'חפצי שמים' שהותרו לדבר עליהם בשבת, וכך פוסק השולחן ערוך: "חפצי שמים מותר לדבר בהם כגון ... ולשדך התינוק ליארס וללמדו ספר או אומנות ודווקא לדבר אם רוצה להשתכר אבל לשכרו ולהזכיר לו סכום מעות אסור". והמגן אברהם כותב על כך 'שאם אין לו אומנות עוסק בגזל'.
כמו כן, ישנה גם התייחסות לאיזה אומנות יש ללמוד: "רבי מאיר אומר: לעולם ילמד אדם את בנו אומנות נקיה (וקלה)".
ראו גם

מסוגלות תעסוקתית
תוכניות תעסוקה
הערות שוליים

↑  מעגלים - הקרן למען בעלי מקצועות שוחקים
↑  דפנה אבירם-ניצן, שדרוג ההון האנושי עובר בהכשרות מקצועיות, באתר המכון הישראלי לדמוקרטיה, ‏2020
↑  מפחחות ועד הייטק: התקווה החדשה של מובטלי הקורונה, באתר וואלה, 5 ביוני 2020
↑  מעין מנלה, מחל"ת להייטק: "זה שונה מכל מה שעשיתי בחיים; אני מתחיל מאפס", באתר כלכליסט, 21 באוגוסט 2020
↑  כל הסבה, לטובה: המשבר הוא הזדמנות לשנות מקצוע, באתר ‏מאקו‏, 17 באפריל 2020
↑  יובל שדה, המדינה מציעה למורי דרך ולסוכני נסיעות 20 אלף שקל כדי להחליף מקצוע, באתר כלכליסט, 15 בדצמבר 2021
↑  גד ליאור, עברתם את גיל 40? יש לכם עתיד תעסוקתי, באתר ynet, 5 בנובמבר 2021
↑  ציון נאנוס, ‏המורים החדשים: מפוטרי הקורונה שעשו הסבה להוראה, באתר ‏מאקו‏, 11 ביוני 2020
↑  נועם (דבול) דביר, מאות אקדמאים עוברים הסבה להוראה בגלל הקורונה, באתר ישראל היום, ‏2020
↑  הסבת אקדמאים להוראה, פורסם על ידי מרכז המחקר והמידע של הכנסת, 2022.
↑  תמר טרבלסי חדד, תוכנית: מפוטרי משבר הקורונה יוסבו להוראה, באתר ynet, 5 במאי 2020
↑  תלמוד בבלי קידושין כט, א.
↑  שולחן ערוך או"ח שו, ו.
↑  מגן אברהם שם, ס"ק יג.
↑  משנה, מסכת קידושין, פרק ד', משנה י"ד
| --- | --- |
בקרת זהויות :  NLI: 987007543795505171  BNE: XX535647  BnF: cb11935376r (data)  GND: 4069342-9  HDS: 013911  LCCN: sh85144178  LNB: 000347988  NARA: 10644624  NDL: 00572175  NKC: ph706538
מפקד חיל הנחתים של ארצות הברית

מפקד חיל הנחתים של ארצות הברית (באנגלית: Commandant of the United States Marine Corps) הוא תפקיד המאויש על ידי גנרל 4 כוכבים בחיל הנחתים של ארצות הברית, והוא הקצין הבכיר ביותר בחיל הנחתים של ארצות הברית ומשמש כמפקדו הכללי. המפקד אחראי על הארגון, ההכשרה והציוד של החיל. נוסף על כך הוא חבר במטות המשולבים, ומשמש יועץ צבאי למועצה לביטחון לאומי, למזכיר ההגנה ולנשיא ארצות הברית. מפקד החיל הוא הקצין הבכיר ביותר בחיל הנחתים של ארצות הברית (למעט כאשר יושב ראש המטות המשולבים או סגנו הם קציני חיל הנחתים של ארצות הברית).
מאז 1806, המעון הרשמי של מפקד חיל הנחתים ממוקם בבסיס חיל הנחתים בוושינגטון די.סי., בעוד שמשרדו הראשי שוכן במחוז ארלינגטון, וירג'יניה.
מינוי

מפקד חיל הנחתים של ארצות הברית (Commandant of the United States Marine Corps) ממונה על ידי נשיא ארצות הברית לכהונה בת ארבע שנים, בכפוף לאישור הסנאט. ניתן למנות את המפקד לכהונה נוספת רק בתקופות מלחמה או מצב חירום לאומי שהוכרז על ידי הקונגרס. על פי חוק, המפקד מכהן בדרגת גנרל ארבעה כוכבים במהלך כהונתו.
אחריות וסמכויות

המפקד אחראי ישירות בפני מזכיר הצי של ארצות הברית על כלל פעילותו של חיל הנחתים, לרבות ניהול, משמעת, ארגון פנימי, הכשרה, דרישות מבצעיות, יעילות ומוכנות. כמו כן, הוא אחראי על תפעול מערכת הלוגיסטיקה והתמיכה של החיל.
אחריות וסמכויות > סמכויות

סמכויותיו ואחריותו של מפקד חיל הנחתים של ארצות הברית (Commandant of the United States Marine Corps) מוגדרות בסעיף 5043 של כותר 10 לחוקי ארצות הברית (Title 10, Section 5043, U.S. Code). על פי החוק, תפקידו כפוף לסמכות, הכוונה ושליטה של מזכיר הצי של ארצות הברית (Secretary of the Navy).
בהתאם לקוד החוק האמריקאי, המפקד:
עומד בראש מטה חיל הנחתים.
מעביר את תוכניות והמלצות מטה חיל הנחתים למזכיר הצי, ומייעץ לו בנוגע לתוכניות אלו.
משמש כסוכנו של מזכיר הצי למימוש ואכיפת התוכניות וההמלצות שאושרו.
מפקח, בהתאם לסמכות הנתונה למפקדים של פיקודים קרביים מאוחדים או ייעודיים, על היחידות והארגונים של חיל הנחתים והצי בהתאם לקביעת מזכיר הצי.
מבצע את המשימות המוטלות עליו על פי סעיף 171 של כותר 10 לחוקי ארצות הברית וסעיפים נוספים בחוק.
ממלא כל תפקיד צבאי אחר שלא הוקצה בחוק באופן מפורש, אך הוטל עליו על ידי נשיא ארצות הברית, מזכיר ההגנה, או מזכיר הצי.
הערות שוליים

1 2 3  10 U.S. Code Part I - ORGANIZATION, LII / Legal Information Institute (באנגלית)
↑  10 U.S. Code § 165 - Combatant commands: administration and support, LII / Legal Information Institute (באנגלית)
| חיל הנחתים של ארצות הברית |
| --- | --- | --- |
| מחלקת הצי | מזכיר הצי • מפקד חיל הנחתים |  |
| פיקודים מרכזיים | פיקוד כוחות חיל הנחתים • כוחות הנחתים בפיקוד הפסיפי  • פיקוד המבצעים המיוחדים • פיתוח הלוחמה • פיקוד המילואים  • פיקוד האימונים וההדרכה |  |
| כוחות משימה ויחידות עיקריות | כוח המשלוח הראשון • כוח המשלוח השני • כוח המשלוח השלישי •  דיוויזיית הנחתים הראשונה • דיוויזיית הנחתים השנייה • דיוויזיית הנחתים השלישית • דיוויזיית הנחתים הרביעית • כנף הנחתים הראשונה • כנף הנחתים השנייה • כנף הנחתים השלישית • כנף הנחתים הרביעית • בסיס חיל הנחתים קוונטיקו |  |
יום טוב סמיה

| --- | --- |

 לידה:  18 ביוני 1954 (בן 70) סיוון ה'תשי"ד פרדסיה, ישראל
 מדינה:  ישראל 
 כינוי:  יומי
 השכלה:  אוניברסיטת תל אביב  אוניברסיטת חיפה 
 השתייכות:   צבא הגנה לישראל
 תקופת הפעילות:  אוגוסט 1972 – ינואר 2001 (כ־28 שנים)
 דרגה:    אלוף
 תפקידים בשירות
 מפקד גדוד 931  מפקד גדוד 202  מפקד גדוד גפן  מפקד עוצבת שועלי מרום  מפקד חטיבת גבעתי  מפקד אוגדת עזה  מפקד עוצבת הגליל  מפקד פיקוד הדרום  סגן מפקד פיקוד הדרום במילואים
 פעולות ומבצעים
   מלחמת יום הכיפורים   מבצע שלום הגליל   המערכה ברצועת הביטחון האינתיפאדה הראשונה  האינתיפאדה השנייה מבצע עופרת יצוקה מבצע עמוד ענן   מבצע צוק איתן
 תפקידים אזרחיים
 מנכ"ל משותף בקבוצת ברן  מנכ״ל ונשיא IC Green Energy,  יו"ר הטוטו בהתנדבות  מייסד ובעלים חברת Y Sam Solar  יו"ר מפלגת ביח"ד
 
אלוף פיקוד הדרום, האלוף יום טוב סמיה מתדרך את כלי התקשורת על תמונת המצב ברצועת עזה, אוקטובר 2000
יום טוב סמיה (נולד ב-18 ביוני 1954) הוא מנהל ואיש עסקים ישראלי, אלוף בצה"ל במילואים.
ביוגרפיה

סמיה נולד במעברת פרדסיה, שביעי מבין שמונה אחים להורים יוצאי לוב, ועד גיל חמש גדל באוהל. בהמשך עברה המשפחה לשכונת נאות הרצל בנתניה שם גדל והתחנך וכיום מתגורר בה. הוא גרוש, אב לארבעה וסב לנכד ונכדה. השכונה בה גדל נחשבה בזמנו לאחת מהשכונות הקשות בעיר במעמד סוציו-אקונומי נמוך מאוד. את תקופת הילדות בשכונה מגדיר יום טוב במילה "הישרדות": תקופה בה כל נער היה צריך לבחור בין עולם הפשע והאלימות לבין ההיחלצות, אותה ביצע בתכונותיו האישיות עד למה שהוא מכנה "צה"ל – גלגל ההצלה שלי". בגיל 15 נשלח לקורס מ"כים של הגדנע שנמשך שבעה שבועות מתוך חופשת הקיץ. מנערותו השתתף בארגון תנועת נוער וגרעין נח"ל ובגיל 17 כבר מונה למזכיר הגרעין ולמנהיג הסניף היחיד של הנוער העובד והלומד הלאומי של העיר נתניה.
ביוגרפיה > קריירה צבאית

סמיה התגייס לצה"ל באוגוסט 1972, התנדב לצנחנים, ושובץ בגדוד 202. בצנחנים עבר מסלול הכשרה כלוחם וקורס מ"כים חי"ר. במלחמת יום הכיפורים לחם בחזית הדרום והשתתף בקרב ואדי מבעוק. לאחר המלחמה יצא לקורס קציני חי"ר. בתפקידו הראשון כקצין שימש כמפקד מחלקה בצנחנים בגדוד 202 ולחם במלחמת ההתשה במובלעת הסורית. לאחר מכן המשיך ושימש בתפקידי פיקוד בחטיבה, בין היתר שימש כמפקד פלוגת מאי 1976 של גדוד 202, קצין המבצעים החטיבתי, סגן מפקד גדוד וקצין האג"ם של החטיבה בלבנון, בין היתר במבצע איש דמים, מבצע מנורה ומבצע מוביל.
בתקופת מבצע שלום הגליל היה מפקד גדוד 931 של הנח"ל. ב-10 ביוני 1982 הופצץ הגדוד, עקב טעות בזיהוי, על ידי מטוסי חיל האוויר הישראלי, ו-25 חיילים נהרגו (מהם 13 מחיילי הגדוד) ולמעלה ממאה חיילים נפצעו (מהם 60 מגדוד 931). סמיה התעקש להחזיר לפעולה את החיילים הנותרים בו ביום, בטיעון שיציאה מיידית לפעולה תמנע היווצרות טראומה. לאור הצלחת הפעולה היה סמיה מועמד לצל"ש, אך הוא התנה את קבלת הצל"ש בכך שכל חיילי הגדוד יקבלו צל"ש, ולאחר שהדרישה נדחתה, ויתר סמיה גם על הצל"ש האישי. לאחר המלחמה שב לחטיבת הצנחנים ומונה למפקד בא"ח צנחנים, ולאחר מכן למפקד גדוד 202 של הצנחנים.
לאחר מלחמת לבנון שימש סמיה בשנת 1985 כמפקד גדוד גפן. לאחר מכן פיקד סמיה על מרכז החי"ר בצאלים, בפברואר 1987 מונה למפקד עוצבת שועלי מרום, חטיבת צנחנים במילואים, ובשנת 1988 מונה למפקד חטיבת גבעתי. כמפקד החטיבה הוביל את לוחמי החטיבה בלחימה בדרום לבנון וטבע את האמרה – "קשה אבל הוגן", קרי ניהול אימונים תובעניים מחד וטיפול הוגן וקשוב בלוחמי וחיילי החטיבה. ביולי 1990 מונה שוב למפקד עוצבת שועלי מרום, במקביל עבר השתלמות במכללה לביטחון לאומי, עבר הסבה לשריון ובשנת 1991 הועלה לדרגת תא"ל.
סמיה פיקד על אוגדת עזה מספטמבר 1991 עד דצמבר 1993, תקופה בה האינתיפאדה הראשונה ברצועת עזה הפכה לחמושה, בעיקר בהובלת החמאס והג'יהאד האסלאמי הפלסטיני. סמיה הפך את יחידת שמשון ליחידה מעולה שלחמה באופן גלוי ובאופן סמוי (מסתערבים) במבצעים איכותיים ונקודתיים שבחלקם הוא עצמו הוביל את הכוחות ופיקד על הכוחות. סמיה שקד על המצאת טכניקות לחימה שהבולטת שבהן נקראת "סיר לחץ" אשר אומצה על ידי צה"ל והוכנסה לתורת הלחימה כנגד טרור אורבני.
לאחר התקופה כמפקד אוגדת עזה סמיה צורף כחבר בצוות המשא ומתן הביטחוני עם הפלסטינים בשיחות טאבה וקהיר. עם חתימת ההסכם הקים את מערך הקישור המשותף JSCC עם כוחות הביטחון של הרשות הפלסטינית. במקביל שרת כמפקד אוגדה משוריינת בפיקוד המרכז וסייע למפקד הפיקוד בגיבוש ההבנות הביטחוניות עם הרשות הפלסטינית ביהודה ושומרון. לאחר מכן כיהן כמפקד עוצבת הגליל, שהייתה אחראית בזמנה על מוצבי דרום לבנון. בעת שפיקד על האוגדה אירע אסון המסוקים וסמיה פיקד, יחד עם מפקד פיקוד הצפון, על פעולות החילוץ והפינוי.
בספטמבר 1997, בגיל 43, הועלה לדרגת אלוף ומונה למפקד פיקוד הדרום. בתקופת כהונתו פרצה האינתיפאדה השנייה, וסמיה הקים מערך של ביצורים ומגדלי פילבוקס להגנה על כוחות צה"ל. תחקיר שניהל סמיה בנוגע לפרשת מוחמד א-דורה, קבע שא-דורה לא נהרג מאש צה"ל אלא מאש פלסטינית. בנוסף הנהיג סמיה פעולות חישוף ברצועת עזה וסביב ציר פילדלפי כדי להקטין את מארבי הירי והנ"ט מצד המחבלים הפלסטינים.
בינואר 2001 פרש משירות צבאי.
בתחילת 2006 (כחצי שנה לפני מלחמת לבנון השנייה) חזר סמיה לשירות מילואים בתפקיד סגן-מפקד פיקוד הדרום, תפקיד אותו ביצע עד קיץ 2015 בהתנדבות. במסגרת תפקיד זה לקח חלק במבצעים עופרת יצוקה, עמוד ענן וצוק איתן.
ביוגרפיה > תפיסה ביטחונית

סמיה גיבש 7 עקרונות, שלתפיסתו חייבים לשמש בסיס לאסטרטגיה הישראלית ביחס לסכסוך הישראלי-פלסטיני:
הבטחת רוב יהודי מוצק במדינת ישראל.
שלילת "זכות השיבה"
יחס אל יהודה ושומרון ורצועת עזה כחטיבה אחת.
ראיית הסכסוך הישראלי-פלסטיני כחלק מהסכסוך הישראלי-ערבי וגיבוש פתרון כולל.
שמירה על ירושלים המאוחדת כבירת ישראל לנצח.
שלילת קיום צבא נוסף לצה"ל בין הירדן לים התיכון.
ביוגרפיה > לאחר שחרורו מצה"ל

התפקיד הראשון בו כיהן סמיה באזרחות היה מנכ"ל משותף בקבוצת ברן. לאחר שלוש שנים החליט סמיה לפרוש לצורך הקמת עסק עצמאי בתחומי הנדל"ן וכן ייעוץ אסטרטגי.
לאחר פרישתו מהצבא כיהן סמיה במספר תפקידים ציבוריים, בין היתר כיו"ר המועצה להסדר ההימורים בהתנדבות במשך שלוש שנים, תקופה בה הוכפלה כמות התמיכה בספורט בישראל הודות להתייעלות אותה הנהיג במועצה אשר חסכה כ־180 מיליון שקלים בהוצאות התפעול בשנת הפעילות הראשונה, וכן הודות לדחיפתו להכנסת ה-"ווינר" אשר הביא להכפלת ההכנסות של המועצה ונגס בהימורים הבלתי חוקיים בתחום[דרוש מקור]. סמיה יזם[דרוש מקור] את "פרויקט העשור" שעיקרו הקמת 10 מתקני ספורט ואצטדיונים – אצטדיוני הכדורגל בפתח תקווה, נתניה, חיפה, באר שבע ושיפוץ אצטדיון טדי בירושלים ואצטדיון בלומפילד בתל אביב, בריכה אולימפית במכון ווינגייט, שיפוץ היכל הכדורסל ביד אליהו, הקמת הארנה לכדורסל בירושלים, השלמת מתקן הספורט האולימפי בהדר יוסף ועוד. הייתה זו החלטת חזון אשר סמיה קיבל בניגוד מוחלט למקובל אז בידיעה מוחלטת שהוא לא יהיה שם כאשר "יחתכו את הסרטים בגמר ההקמה".
במקביל כיהן סמיה כנשיא חברת ייעוץ בתחומי הניהול והיזמות העסקית. החל מסוף 2005 מכהן סמיה כמנהל חטיבת האנרגיה של החברה לישראל, ובינואר 2007 הקים במסגרת זו (החברה לישראל הנשלטת על ידי עידן עופר) את חברת IC GREEN ENERGY, שעיקר פעילותה באנרגיה סולארית ובייצור דלקים ביולוגיים המתבססים על חומרי גלם שאינם משוק המזון. חברות הבת של החברה אשר סמיה כיהן בן כיו"ר הדירקטוריון הן: HelioFocus-Israel, Primus Green Energy- USA, Petrotech- Germany, IC-Green Projects - Israel. בעקבות התעמקותו בניהול בינ"ל של חברות העוסקות באנרגיה ירוקה וחלופית סמיה משתתף ומרצה בכנסים בינ"ל[דרוש מקור].
ביוני 2015 חזר סמיה לעסקים פרטיים במסגרת חברה שבבעלותו, אותה מנהל בנו יגל סמיה. במקביל, סמיה מרצה באקדמיה – בינתחומי הרצליה, מכללה אקדמית נתניה ובית ברל, וכן בכנסים וסדנאות מנהיגות למנהלים וועדי עובדים. סמיה מופיע לעיתים בתקשורת כפרשן צבאי, כותב טורים ומאמרי דעה, והופיע כשופט אורח בתוכנית המציאות של ערוץ 2, "דרוש מנהיג".
באוקטובר 2008 יצא לאור ספר הביכורים שלו "מיחידים ליחידה", המבוסס על מחקר עבודת הדוקטורט שלו. הספר יצא לאור בהוצאת מערכות של משרד הביטחון.
באוגוסט 2014 יצא לאור ספרו השני "מנהיגות ברגעים של אמת" בשפה העברית, בהוצאת קונטנטו דה סמריק. בינואר 2016 יצא לאור אותו ספר באנגלית, בשם "Leadership in Moments of Truth", והושק בארצות הברית, בין השאר בווסט פוינט, האקדמיה לקצונה האמריקאית, בבוסטון, בניו יורק ועוד[דרוש מקור].
במרץ 2017 התפקד למפלגת העבודה. עם התפקדותו למפלגה הקים את עמותת "אזרחים לקידום מנהיגות אמת" אשר מטרתה העיקרית היא לסייע להקמת קואליציה ממשלתית מורחבת ללא מפלגות קיצוניות מימין ומשמאל[דרוש מקור]. באוקטובר 2018 החליט להפסיק את חברותו במפלגת העבודה.
ביוני 2018 יום טוב סמיה מונה לנשיא של קבוצת בראשית, העוסקת בניהול וליווי פרויקטים בהתחדשות עירונית.
בדצמבר 2018 הקים את מפלגת ביח"ד לקראת בחירות לכנסת העשרים ואחת. המפלגה פרשה לפני הבחירות.
מ-2019 מכהן כיו"ר דירקטוריון חברת אפולו פאוור הנסחרת בבורסה בתל אביב. החברה מפתחת ומייצרת פאנלים סולריים גמישים.
מאפריל 2019 מכהן כמנהל מדינה מטעם ג'נרל אלקטריק בתחום של טורבינות גז טבעי המכרות לחברת חשמל וליצרנים פרטיים.
ביוני 2024 יצא לאור ספרו השלישי "אחדות או למות - המסע הקשה אל האחדות בעזרת המצפן היהודי-ציוני-דמוקרטי", בהוצאת ידיעות ספרים, ובהנחיית פרופסור אסא כשר.
ביוגרפיה > פעילות למען הקהילה

החל ב-1988 במסגרת קטנה של הכנת חבילות לחג למשפחות נזקקות ברמה השכונתית, ולימים מיזג פעילות זו עם עמותת "שורשים" בה הוא פעיל כתורם ועובד פשוט עד היום[דרוש מקור].
יזם והקים ב-1990 יחד עם קצינים נוספים מחטיבת גבעתי את עמותת "משפחת גבעתי" המטפלת במשפחות השכולות של החטיבה. מפעל חיים שלו עם המוטו: "להסיט 4 ימי אבל בשנה לימים של שמחה וחיבוק הדדי". מפעל זה נמשך עד היום ויום טוב נותר בו בפעילות מלאה.
ב-1992 ייסד את עמותת בית הכנסת "אם כל חיל" אשר במסגרתה הוקם בית כנסת ברמת פולג בנתניה. מטרת העמותה להקים בית כנסת לאומי עם סגנונות תפילה מגוונים, דת מונגשת לכל וסובלנות דתית. סביב בית הכנסת נבנתה קהילה בסביבה שאינה מוגדרת כדתית.
מ-2010 מכהן כנשיא חוג הידידים של עמותת "זיו-נעורים" המטפחת נוער בסיכון בדרך של חניכה על כלי שיט ופיתוח האחריות האישית שלהם לאזרחות טובה יותר. בעיניו יום-טוב רואה את עצמו כנער בפעילות הזו אשר מזכירה לו את "גלגל ההצלה" אשר מעטים מאוד בשכונה הצליחו לבנות לעצמם.
מ-2003 מכהן כראש צוות ההיגוי של קרן יוסי לפר, בעל עיטור הגבורה ממלחמת ששת הימים, המעניקה מלגות לסטודנטים בתחומי הזנת בעלי חיים, חקלאות וכדומה.
ביוגרפיה > השכלה

סמיה סיים לימודי תואר ראשון BA כללי באוניברסיטת תל אביב, תואר שני MA במדע המדינה וביטחון לאומי באוניברסיטת חיפה והמכללה לביטחון לאומי וכן הוא בעל תואר שלישי, דוקטור למדע המדינה וסוציולוגיה ארגונית. עבודת הדוקטורט שאושרה ב-2004 הייתה בנושא "האקלים הארגוני בקבוצה הבסיסית בארגון והשפעתו על תרבות הארגון ומטרותיו", באוניברסיטת חיפה.
לקריאה נוספת

יום טוב סמיה, "מיחידים ליחידה", הוצאת משרד הביטחון, 2008.
יום טוב סמיה, "מנהיגות ברגעים של אמת", הוצאת קונטנטו דה סמריק, 2014.
יום טוב סמיה, Leadership in Moments of Truth הוצאת Contento Now 2016
עמוס הראל ואבי יששכרוף, "המלחמה השביעית", הוצאת ידיעות ספרים, 2004.
עפר שלח ורביב דרוקר, "בומרנג", הוצאת כתר, 2005.
הערות שוליים

↑  יום טוב סמיה, "מיחידים ליחידה", הוצאת משרד הביטחון, 2008, עמוד 9.
↑  יום טוב סמיה, "מיחידים ליחידה", הוצאת משרד הביטחון, 2008, עמודים 9–11.
↑  יום טוב סמיה, "מיחידים ליחידה", הוצאת משרד הביטחון, 2008, עמוד 11.
↑  עמנואל רוזן, גבעתי מבקשת צ'אנס, מעריב, ‏ 4 באוגוסט 1989.
↑  אל"ם יום טוב סמיה, מתוך האתר הרשמי של חטיבת גבעתי.
↑  עמרי אסנהיים, מסתערבי שמשון, מעריב, ‏ 16.09.2004, כפי שהועלה באתר "יחידה".
↑  משה (צ'יקו) תמיר, מלחמה ללא אות, הוצאת מערכות - משרד הביטחון, 2005, עמוד 174.
↑  דנה רוסו, 14 שנים לאסון המסוקים: זוכרים ומיישמים, באתר צה"ל (דרך ארכיון האינטרנט), 6 בפברואר 2011.
↑  עפר שלח ורביב דרוקר, "בומרנג", הוצאת כתר, 2005, עמוד 32.
↑  נועה הורוויץ וירדן וינטר, שנה עזה, במחנה, ‏ 16.09.2009
↑  יום טוב סמיה, ‏"המשימה מיגור חמאס", השילוח, גליון 14, אפריל 2019
↑  Yom Tov Samia יום טוב סמיה, באתר www.facebook.com
↑  דף הפייסבוק של יום טוב סמיה, 25 בדצמבר 2018
↑  אחדות או למות - המסע הקשה אל האחדות בעזרת המצפן היהודי-ציוני-דמוקרטי - יום טוב סמיה | ידיעות ספרים שאוהבים, באתר www.ybook.co.il
↑  שישבת עם אלוף במיל יום טוב סמיה, ידיעות אחרונות, מוסף ממון, 07/10/2011, עמ' 15.
פול טיבטס

| --- | --- |

 לידה:  23 בפברואר 1915 ארצות הברית קווינסי, אילינוי, ארצות הברית
 פטירה:  1 בנובמבר 2007 (בגיל 92) ארצות הברית קולומבוס, אוהיו, ארצות הברית
 מדינה:  ארצות הברית ארצות הברית
 השכלה:  אוניברסיטת פלורידה  אוניברסיטת סינסינטי  האקדמיה הצבאית המערבית 
 השתייכות:  הצבא האמריקני צבא ארצות הברית  חיל האוויר האמריקני חיל האוויר של ארצות הברית
 תקופת הפעילות:  1937–1966 (כ־29 שנים)
 דרגה:   בריגדיר גנרל
 תפקידים בשירות
 מפקד טייסת ההפצצה ה-340  מפקד הלהק המורכב ה-509  מפקד כנף ההפצצה ה-308  מפקד דיויוזיית האוויר השישית
 פעולות ומבצעים
 מלחמת העולם השנייה מבצע לפיד  הטלת פצצת האטום על הירושימה
 עיטורים
   צלב השירות המצוין    אות לגיון ההצטיינות     צלב התעופה המצוינת (פעמיים)     לב הארגמן     מדליית האוויר (4 פעמים)
 תפקידים אזרחיים
 טייס ונשיא חברת אקסקיוטיב ג'ט אוויאיישנס
 
פול וורפילד טיבטס הבן (באנגלית: .Paul Warfield Tibbets Jr;‏ 23 בפברואר 1915 – 1 בנובמבר 2007) היה קצין בדרגת בריגדיר גנרל בחיל האוויר של ארצות הברית. שמו נודע כטייס שהטיס את המטוס בואינג B-29 סופרפורטרס שנודע בשם אנולה גיי (נקרא על שם אמו של טיבטס), שממנו הוטלה פצצת האטום על הירושימה.
טיבטס התגייס ב-1937 לצבא ארצות הברית, וב-1938 הוכשר כטייס. לאחר המתקפה על פרל הארבור הטיס מטוסים בסיורים נגד צוללות במערכה באוקיינוס האטלנטי. בפברואר 1942 מונה למפקד טייסת המפציצים ה-340 של להק ההפצצה ה-97, שצוידה במפציצי בואינג B-17 מבצר מעופף. ביולי אותה שנה היה להק 97 ליחידת ההפצצה הראשונה שהוצבה כחלק מחיל האוויר השמיני של ארצות הברית, וטיבסט היה לסגן המפקד שלו. הוא הטיס את המטוס המוביל במשימת המפציצים הכבדים האמריקאית הראשונה שהתנהלה לאור יום בשמי אירופה הכבושה ב-17 באוגוסט 1942, ובפשיטה האמריקאית האווירית הראשונה של יותר מ-100 מפציצים באירופה ב-9 באוקטובר אותה שנה. טיבטס נבחר להטיס את מייג'ור גנרל מארק קלארק ואת לוטננט גנרל דווייט אייזנהאואר לגיברלטר. לאחר 43 משימות קרביות, הוא היה לעוזר למבצעי הפצצה במטה של חיל האוויר ה-12 של ארצות הברית.
בפברואר 1943 שב טיבטס לארצות הברית כדי לסייע בפיתוח של המפציצים הכבדים בואינג B-29 סופרפורטרס. בספטמבר 1944 מונה למפקד הלהק המורכב ה-509, שביצע את הטלת פצצות האטום על הירושימה ועל נגסאקי. לאחר המלחמה השתתף במבצע פרשת דרכים, שבו בוצעו ניסויים בנשק גרעיני באטול ביקיני באמצע 1946, והיה מעורב בפיתוח המפציץ B-47 סטרטוג'ט בראשית שנות ה-50. בסוף אותו עשור פיקד על כנף ההפצצה ה-308 ועל דיוויזיית האוויר השישית, ושירת כנספח צבאי בהודו בשנים 1964–1966. לאחר מכן פרש מהשירות, ועבד בחברת Executive Jet Aviation, שם היה חבר במועצת המנהלים המייסדת של החברה ושימש כנשיאה מ-1976 ועד פרישתו ב-1987.